«Sleipner»-forliset

«Sleipner»-forliset skjedde den 26. november 1999 da hurtigbåten MS «Sleipner» tilhørende rederiet HSD Sjø AS grunnstøtte ved på Store Bloksen ved Ryvarden fyr i Sveio kommune i Hordaland. 16 mennesker omkom og 69 ble reddet.

 Forliset 
MS «Sleipner» forlot Haugesund klokken 18.50 fredag 26. november 1999 med kurs for Bergen. På strekningen nordover var det bygevær med sterk vind fra sørvest. Noe før klokken 19.08 gikk fartøyet på skjæret Store Bloksen.

Klokken 19.08 sendte «Sleipner» ut nødmelding til Rogaland radio, som igjen alarmerte Hovedredningssentralen i Sør-Norge (HRS-SN) om at «Sleipner» var gått på grunn ved Ryvarden.

Da vakthavende redningsleder ved Hovedredningssentralen mottok varsel om grunnstøtingen, la han raskt til grunn at ulykken kunne få katastrofedimensjoner. Han hadde blant annet erfaring fra lignende ulykker. Rogaland radio sendte derfor ut mayday relay på vegne av MS «Sleipner». MS «Sleipner» kalte ikke selv mayday, men meldte situasjonen som svært kritisk.

Rogaland radio kontaktet fartøyer som var mobiliserbare og tilgjengelige for å delta i redningsaksjonen, og fartøyer innen en gangtid på 30–45 minutter ble straks bedt om å gå mot havaristedet. Kort etter forliset var det ca. ti–tolv fartøyer på eller nær ulykkesstedet. 69 personer ble reddet opp fra havet i live.

Kapteinen og rederiet ble tiltalt etter ulykken. Kapteinen ble dømt til seks måneders betinget fengsel med to års prøvetid for å ha opptrådt uaktsomt. Rederiet ble frifunnet.

 Tidslinje for redningsaksjonen 
 Fredag 26. november 1999 Klokken 19.08: Varsel fra Rogaland radio til Hovedredningssentralen om at MS «Sleipner» har gått på grunn. Klokken 19.08: Sea King redningshelikopter med mannskap ble mobilisert. Klokken 19.09: Rogaland radio sendte ut melding om mayday relay. Klokken 19.15: MF «Strandebarm», MS «Edda Frende», MS «Akershus» og MS «Askita» meldte seg til aksjonen og dro mot havaristen. Klokken 19.15: Haugesund politidistrikt ble varslet og etablerte lokal redningssentral. Klokken 19.20: Hovedredningssentralen varslet Statens luftambulanse. Det blåste for mye til at helikopteret kunne ta av. Klokken 19.20–19.35: Pressekontakter og pårørendeseksjonen ble innkalt til Hovedredningssentralen. Klokken 19.30: Haugesund politidistrikt etablerte mottakssted i Mølstrevåg. Klokken 19.35: Rogaland Radio meldte til Hovedredningssentralen at «Sleipner» driver av Store Bloksen. Klokken 19.37: Rogaland Radio antok at «Sleipner» går ned. Klokken 19.46: Sea King redningshelikopter tok av fra Sola. Klokken 19.48: Melding til Hovedredningssentralen fra MS «Askita» om at «Sleipner» har gått ned. MS «Draupner» ble utpekt som «on scene co-ordinator». Det ble igangsatt et omfattende sjøsøk med en rekke fartøyer i området. Klokken 19.50: Politimesteren i Stavanger besluttet å innkalle hele redningsledelsen til Hovedredningssentralen. Klokken 20.10: Sea King redningshelikopter ankom havaristedet. Klokken 21.18: Omfattende sjø- og strandsøk ble igangsatt i Sunnhordlandbassenget og langs strendene i Sveio, Bømlo og vestre del av Kvinnherad. Lørdag 27. november 1999 Klokken 18.00: Hovedredningssentralen besluttet at redningsaksjonen skulle avsluttes. Ledelse av søk etter omkomne og politimessig oppfølging ble videreført av politimesteren i Hordaland.

 Einar Eikeland 
Einar Eikeland (født 1980, fra Kvinnherad) er en tidligere befalsskoleelev i Marinen som var om bord i «Sleipner» under forliset. Han var på vei fra Madla og hjem til Kvinnherad. Han var selv i livsfare under forliset, men kom seg i en gummibåt og bidro til å redde 18 medpassasjerer. Media omtalte ham som helten fra forliset for måten han forholdt seg rolig i den første fasen av forliset, og siden for innsatsen fra gummibåten. Eikeland ble kåret til årets navn av VG for 1999.

 Andre Sleipner-forlis 
I november 1880 forliste det danske skipet «Sleipner» på nordvestkysten av Jylland.

23. august 1991 sank betongplattformen Sleipner A i Gandsfjorden under et «testdykk». Armeringen i betongen nær foten av plattfomens ben var feildimensjonert. Betongkonstruksjonene ga etter og vannet strømmet inn. Plattformen var da allerede nedykket med svært lite fribord og plattformen sank.

 Se også 
 Norske katastrofer og store ulykker
 Søsterskipet til «Sleipner», MS «Draupner»

 Referanser 

 Eksterne lenker 
 Sleipner-forliset – Emnesamling om «Sleipner»-forliset hos VG
 NOU 2000:31 Ulykkeskommisjonens rapport om forliset (PDF)
 «Får millionerstatning 13 år etter Sleipner-forliset», artikkel fra NRK Hordaland, 18. desember 2012
  NRK-podkast om forliset

Kategori:Forlis i Europa
Kategori:Norske sjøulykker
Kategori:Sjøulykker i 1999
Kategori:HSD
Kategori:Sjøfart i Vestland
Kategori:Artikler i sjøfart-prosjektet